# VSE BO ŠE DOBRO

Živimo v času, kjer je vsaka naša poteza obsojana in noben naš korak ni spregledan. S pritiskom družbe se tako največkrat soočajo mladi, še posebej dekleta, med katere spadam tudi sama. Večkrat me je družba obsodila, predvsem zaradi mojih napadov pubertete.

*Bila je sreda, zjutraj, in jaz sem že drvela na kolesu proti šoli. Zaklenila sem kolo in razmršenih las stopila v preddverje. Na sebi sem čutila milijon pogledov, čeprav okoli mene ni bilo nikogar. Pristopila sem k svoji omarici št. 125. Hitro sem se preobula in smuknila na žensko stranišče. Tam sta bili že dve dekleti - sužnji javnosti, tako jim pravim, ki sta na obrazih urejali še zadnje popravke, preden bi se znova soočili s strogo javnostjo, ki je prežala pred vrati stranišča. Zavzdihnila sem, s tem pa preusmerila pozornost deklet nase. V tistem času je bil moj udar pubertete - mozoljev na vrhuncu, kar se je tudi razbralo. Presenečeno sta buljili vame. Najraje bi se ugreznila v zemljo. Hitro sem stekla ven in po stopnišču navzgor. Skoraj sem se zaletela v tri fante, ki so navdušeno kramljali o nekem dekletu po imenu Hana. Preplavila me je rdečica, za mano se je slišal krohot in par zbadljivk."Mozolji kot kraterji", sem še slišala, potem pa je njihov smeh zamrl in na oči mi je padla tema. Začutila sem solzo, ki mi je spolzela po licu in nato še eno. Pogledala sem na uro. Bilo je deset minut do začetka pouka. Kaj bom delala do takrat, sem pomislila. Skupaj s svojo oguljeno šolsko torbo sem se zvlekla do mojega skrivališča. Bilo je pod stopnicami. Tam preživim večino svojega časa v šoli. Lahko sem čisto sama. Lahko sem svobodna.*

*Zazvonilo je in morala sem se vrniti v realnost. Skozi ure se težko prebijam, saj na koži čutim strup izstreljenih puščic z jezikov sošolcev in sošolk. Opazovala sem ljudi okoli sebe. Ni bilo dekleta brez ličil. Zakaj se dekleta sploh ličimo, sem se vprašala. In kako to, da fantje izgledajo dobro brez ličil. Odgovor se je ponudil kot na dlani: ker jim javnost ni povedala, da brez njih izgledajo slabo. Preveč sem se poglobila in zdaj sem še vpisana zaradi nesodelovanja pri pouku. Super.*

*Naslednja ura je bila športna. Sama, že pripravljena z izgovorom, da sem ponovno pozabila športno opremo (že petič ta mesec) sedim na klopi v garderobi in v tišini opazujem ostale sošolke. Dominika je bila podhranjena, že na pragu anoreksije in tik pred zdravljenjem v bolnici, pa so ji ostala dekleta še vedno zavidala njeno postavo. Nina, ki jo je puberteta zadela na drugačen način kot mene, in sicer z oblinami, je sedela na sredini v krogu ostalih deklet, ki so jo malikovale z besedami in jo častile kot kakšnega boga.*

*Moje opazovanje je zmotilo rdečelaso dekle, ki me je ogovorilo. Pogledala sem navzgor. Bila je bleda, s pegami po celem obrazu. Poznala sem jo. Bila je nova sošolka s sosednjega oddelka. Menda je imela na prejšnji šoli težave z vrstniki, tako nam je povedala naša razredničarka. Predstavila se je kot Pika in v hipu mi je bilo jasno, zakaj je imela težave. Prisedla je in me vprašala, zakaj ne telovadim. "Moja postava", sem ji odvrnila, in razumela me je. Bilo je prvič, da sem se lahko nekomu zaupala in potem sem se počutila zelo dobro. Po končani uri sva postali prijateljici in nisem bila več osamljena. Še vedno sem bila glavna tarča, vendar me puščice niso tako skelele kot prej, pač pa so se me samo narahlo dotaknile. Skupaj s Piko sva zrli iz oči v oči družbi, ki je sikala in pihala, pa vendar je bila šibkejša. Imeli sva druga drugo in sklenila sem, da bo konec koncev še vse dobro.*

***Ema Rihter***

***8. b***

***Osnovna šola Toma Brejca***

***Mentorica Marta Grkman***